b'\n_START_ARTICLE_\nSamostan v Sucevi\xc8\x9bi\n_START_SECTION_\nZgodovina\n_START_PARAGRAPH_\nSamostan sta zgradila Ieremia Movil\xc4\x83,  vladar (vojvoda) kne\xc5\xbeevine Moldavije, in njegov brat Simion med letoma 1582 in 1584. Cerkev obdaja obzidje z obrambnimi stolpi in stoji na pode\xc5\xbeelju. Samostan se \xc5\xa1e vedno uporablja. V samostanskem muzeju si je mogo\xc4\x8de ogledati in kupiti vezenje, ikone, rokopise in knjige.\n_START_SECTION_\nArhitektura\n_START_PARAGRAPH_\nCerkev ima bizantinske in gotske elemente ter nekatere elemente iz drugih poslikanih cerkva na severu Moldavije. Notranje in zunanje stene so povsem poslikane in imajo veliko umetni\xc5\xa1ko vrednost. Prikazujejo svetopisemske dogodke iz Stare in Nove zaveze. Datacija slik je okoli 1601. Je eden zadnjih samostanov z zunanjimi poslikavami v znamenitem moldavskem slogu._NEWLINE_Notranje samostansko dvori\xc5\xa1\xc4\x8de je skoraj kvadratno (100 krat 104 metre) in je obdano z visokim (6 m) in \xc5\xa1irokim (3 m) obzidjem. V kompleksu je ve\xc4\x8d obrambnih struktur, med katerimi so \xc5\xa1tirje stolpi (po eden na vsakem vogalu). Sucevi\xc8\x9ba je bila kne\xc5\xbeja rezidenca, pa tudi utrjen samostan. Debele stene danes \xc4\x8duvajo muzej, v katerem je izjemna zbirka zgodovinskih in umetni\xc5\xa1kih predmetov. V grobnici sta Ieremije in Simion Movil\xc4\x83, bogata portreta, vezena s srebrno nitjo, skupaj s cerkveno srebrnino, knjigami in iluminiranimi rokopisi, kar vse pri\xc4\x8da o pomembnosti Sucevi\xc8\x9be kot delavnice rokopisov, nato pa sredi\xc5\xa1\xc4\x8da za tiskanje.\n_START_SECTION_\nFreske\n_START_PARAGRAPH_\nSamostan je med najbolj znanimi moldavskimi samostani in edini, katerega notranje in zunanje stene so v celoti okra\xc5\xa1ene s stenskim slikami in freskami.  Na severnem pro\xc4\x8delju je lestev vrlin, ki se vzpenja v nebesa. Hudi\xc4\x8di vle\xc4\x8dejo  ljudi z nebe\xc5\xa1ko lestvijo v pekel, medtem ko nad njo lebdijo angeli. Ljudje, ki se dvigajo po stopnicah, so oble\xc4\x8deni kot menihi._NEWLINE_14 prizorov iz 16. stoletja je mogo\xc4\x8de najti na zunanji steni s slikami starih gr\xc5\xa1kih poganskih pesnikov in mislecev, kot so podobe neoplatonika Porfirija, Solona, Sofoklesa, Platona, Aristotela in Pitagore, ter tudi sibile.  Slike ka\xc5\xbeejo razmerje vzhodne cerkve do duhovne dedi\xc5\xa1\xc4\x8dine predkr\xc5\xa1\xc4\x8danske gr\xc5\xa1ke antike.'